དེ་ནས་རྒྱ་ནག་དང་རྒྱལ་སྤྱིའི་ཆབ་སྲིད་གནས་བབས་འདྲ་མིན་གྱི་འོག་ནས་འགྱུར་བ་སྣ་ཚོགས་བྱུང་བ་ནི།མི་རིགས་ས་ཁོངས་རང་སྐྱོང་གི་བཅའ་ཁྲིམས་གླེང་བ་སོགས་འབྲེལ་ཡོད་ཡིག་ཆ་ཁག་ལྟར་ན།ཕྱི་ལོ་༡༩༢༡ལོར་རྒྱ་ནག་དམར་ཤོག་ཚོགས་པའི་ཚོགས་ཆེན་ཐེངས་དང་པོའི་སྟེང་སྤེལ་བའི་བསྒྲགས་གཏམ་ནང་།བོད་དང་།ཡུ་གུར།སོག་པོ་གསུམ་རྒྱ་ནག་གི་མངའ་ཁོངས་ནས་རང་བཙན་བྱེད་ཆོག་པར་བརྗོད་ཡོད་པ་དང་།དེའི་རྗེས་སུའང་རྒྱ་ནག་དམར་ཤོག་གི་ཚོགས་འདུ་རིམ་པའི་ཐོག་ནས།སོག་པོ་དང་།བོད།ཡུ་གུར་བཅས་ཁག་གསུམ་དུ་རང་སྐྱོང་ལག་བསྟར་བྱས་ཏེ་དམངས་གཙོའི་རྒྱལ་ཕྲན་རང་སྐྱོང་བྱེད་རྒྱུ།ཞེས་དང་།རང་དབང་རྒྱལ་ཕྲན་མཉམ་འབྲེལ་གྱི་རྩ་དོན་ཐོགསོག་པོ་དང་།བོད།ཡུ་གུར་བཅས་དང་མཉམ་འབྲེལ་སྒོས་ཀྲུང་ཧྭ་རྒྱལ་ཕྲན་མཉམ་འབྲེལ་སྤྱི་མཐུན་རྒྱལ་ཁབ་འཛུགས་རྒྱུ།ཞེས་དང་།རྒྱ་ནག་མངའ་ཁུལ་གྱི་གྲངས་ཉུང་མི་རིགས་ཚང་མར་རང་ཐག་རང་གཅོད་ཀྱི་ཐོབ་ཐང་ཡོད་པར་མ་ཟད།ཐ་ན་མི་རིགས་སོ་སོས་རྒྱ་ནག་དང་ཁ་བྲལ་ཏེ་རང་དབང་གི་རྒྱལ་ཁབ་གསར་འཛུགས་བྱ་རྒྱུའི་ཐོབ་ཐང་ཡོད་པར་ངོས་ལེན་བྱ་རྒྱུ།ཞེས་སོགས་ཀྱི་གྲོས་ཆོད་རིམ་པར་བཞག་ཡོད།